Lyk in Houghton-tuin opgegrawe
Onderwerp: Lyk in Houghton-tuin opgegrawe Sun Aug 15, 2010 12:00 pm
’n Lyk, vermoedelik dié van ’n Johannesburgse tandarts, is gistermiddag gevind nadat sy seun die plek waar hy sy pa na bewering begrawe het aan die polisie uitgewys het.
Dr. Russell van der Merwe (78) word die afgelope vyf maande vermis, maar ’n familielid het dit eers die afgelope week aangemeld.
Volgens kol. Noxolo Kweza, polisiewoordvoerder, het die polisie gister omstreeks 11:00 begin grawe op die plek wat “’n man” aan hulle uitgewys het. Die opgrawings het sowat twee uur geduur voordat forensiese beamptes op die lyk, wat in materiaal toegedraai was, afgekom het.
Die polisie het mnr. Wessel van der Merwe Donderdag in hegtenis geneem weens sy pa se verdwyning, maar hy is dieselfde dag weer vrygelaat in die sorg van ’n verteenwoordiger van sy prokureur se firma.
Van der Merwe jr. het die volgende dag ’n plek by sy huis in die spogbuurt Houghton aan die polisie gaan wys waar hy glo gesê het hy sy pa begrawe het. Die pa en seun het op dieselfde perseel gebly.
Kweza sê die identiteit van die lyk is nog nie bevestig nie. Sy het gesê die nadoodse ondersoek behoort môre of oormôre gedoen te word.
“Ons moet die identiteit vasstel deur DNS-toetse. Dan sal ons bepaal wat die oorsaak van die dood was.”
Van der Merwe jr. het aan die polisie te kenne gegee dat sy pa aan natuurlike oorsake dood is.
Mnr. Rudi Lubbe, in wie se sorg Van der Merwe jr. vrygelaat is, het aan Beeld gesê die redes waarom hy nie sy pa se dood onmiddellik aangemeld het nie, is “gekompliseerd”.
“Basies kom dit daarop neer dat ’n sekere familielid Wessel se pa uitgebuit het.”
Volgens Kweza is dit steeds ’n misdaad om nie ’n sterfte aan te meld nie en die lyk self te begrawe. Geen klagte is egter nog ingedien nie.
“Ons wag vir die uitslae van die nadoodse ondersoek voordat enige klagte geformuleer kan word.”